คณะกรรมการบริหารกองทุนผู้สูงอายุ เห็นชอบผ่อนเวลาชำระหนี้เพิ่มอีก 6 เดือน ช่วยเหลือผู้สูงอายุช่วงโควิด -19
นางสุจิตรา พิทยานรเศรษฐ์ อธิบดีกรมกิจการผู้สูงอายุ เปิดเผยว่า จากสถานการณ์โควิด-19 ระบาดระลอกใหม่อีกครั้ง ส่งผลกระทบต่อประชาชน โดยเฉพาะผู้สูงอายุที่ต้องประสบปัญหาดังกล่าว ฉะนั้นเพื่อเป็นการช่วยเหลือผู้สูงอายุ ที่ประชุมคณะกรรมการบริหารกองทุนผู้สูงอายุ จึงเห็นชอบขยายเวลาการผ่อนเวลาชำระหนี้เพิ่มอีก 6 เดือน จากเดิม 1 เมษษยน 2563 - 31 มีนาคม 2564 เพิ่มเป็น วันที่ 1 เมษายน- 30 กันยายน 64 โดยผู้มีสิทธิคือ ลูกหนี้กองทุนผู้สูงอายุทุกคนที่แสดงเจตจำนง สามารถขอผ่อนเวลาชำระหนี้ด้วยตนเองที่กองทุนผู้สูงอายุ หรือพัฒนาสังคมและความมั่นคงของมนุษย์จังหวัดทุกจังหวัด (พมจ.) กรณีที่ไม่สะดวกมาติดต่อด้วยตนเองผู้กู้ยืมแสดงความจำนงขอแบบผ่อนเวลาชำระหนี้ผ่านทางโทรศัพท์ กองทุนผู้สูงอายุ จะจัดส่งเอกสารไปยังที่อยู่ที่แจ้งไว้เพื่อให้ผู้กู้ยืม ผู้ค้ำประกันและพยานลงนามในเอกสารพร้อมแนบสำเนาบัตรประชาชนรับรองสำเนาถูกต้องและส่งเอกสารกลับมายังกองทุนผู้สูงอายุ หรือ พมจ. ทั้งนี้จากการดำเนินงานที่ผ่านมา ที่มีการเปิดพักชำระหนี้ลูกหนี้ตั้งแต่ 1 เมษษยน 2563 จนถึงปัจจุบัน มีผู้ยื่นพักชำระหนี้กว่า 1,500 คน เพื่อเป็นการช่วยเหลือผู้สูงอายุช่วงโควิด -19นอกจากนี้ ทางกรมกิจการผู้สูงอายุยังได้เปิดหลักสูตรออนไลน์ เรียนฟรีที่ไม่มีค่าใช้จ่าย ในการดูแลผู้สูงอายุเบื้องต้นจำนวน 18 ชั่วโมง ใน 6 หลักสูตรคือ ความรู้ทั่วไปของผู้สูงอายุ การส่งเสริมสุขภาพผู้สูงอายุ ทักษะพื้นฐานในการดูแลผู้สูงอายุ การปฐมพยาบาลและการส่งต่อ โรคที่พบบ่อยและกลุ่มอาการผู้สูงอายุ เรื่องเกี่ยวกับผู้ดูแล เพื่อให้สมาชิกในครอบครัว อาสาสมัครและประชาชนได้เรียนรู้ เพื่อดูแลผู้สูงอายุในครอบครัวและชุมชนต่อไป